**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO PROJEKTO „PĖSČIŲJŲ TAKO SUTVARKYMAS PALEI TAIKOS PR. NUO SAUSIO 15-OSIOS IKI KAUNO G., PAVERČIANT VIEŠĄJA ERDVE, PRITAIKYTA GYVENTOJAMS BEI SMULKIAJAM IR VIDUTINIAM VERSLUI“ ĮGYVENDINIMUI“ PROJEKTO**

**1. Sprendimo projekto esmė, tikslai ir uždaviniai.**

Teikiamu Tarybos sprendimo projektu prašoma pritarti projekto *„Pėsčiųjų tako sutvarkymas palei Taikos pr. nuo Sausio 15-osios iki Kauno g., paverčiant viešąja erdve, pritaikyta gyventojams bei smulkiajam ir vidutiniam verslui“* (toliau – Projektas) įgyvendinimui, teikiant paraišką finansavimui gauti pagal 2014–2020 metų Europos Sąjungos (toliau – ES) fondų investicijų veiksmų programos 7 prioriteto „Kokybiško užimtumo ir dalyvavimo darbo rinkoje skatinimas“ Nr. 07.1.1-CPVA-R-904 priemonės „Didžiųjų miestų kompleksinė plėtra“ (toliau – Priemonė) projektų finansavimo sąlygų aprašą ir skirti Projekto įgyvendinimui užtikrinti būtinas lėšas. *Priemonės tikslas* – sudaryti sąlygas gyventojų užimtumui didėti tikslinėse teritorijose. Projektas atitinka *Klaipėdos miesto integruotos teritorijų vystymo programos,* patvirtintos Lietuvos Respublikos vidaus reikalų ministro 2016 m. vasario 12 d. įsakymu Nr. 1V-102, 1 tikslo „Didinti tikslinės teritorijos patrauklumą gyventojams“ 1.1 uždavinį „Sudaryti sąlygas SVV kūrimuisi ir užimtumo didinimui tikslinėje teritorijoje“.

*Projekto poreikis*. Teritorijoje palei Taikos pr. nuo Sausio 15-osios iki Kauno g. labai trūksta šiuolaikiškų dangų, automobilių laikymo vietų, želdynų ir šiuolaikinių mažosios architektūros elementų. Didžioji dalis dangų yra įrengtos dar sovietmečiu ir labai nusidėvėjusios, automobilių aikštelės įrengtos ne pagal STR reikalavimus, pažeidžiant higienos normas. Teritorijoje esančios betoninės gėlių klombos yra techniškai bei moraliai pasenusios, kai kurie kiti želdiniai gana menkaverčiai, chaotiški, neapjungti į visumą. Teritorijoje nėra suoliukų, šiukšlių dėžių, dviračių stovų, takų apšvietimo. Esama teritorija suplanuota neefektyviai, esamas dviračių ir pėsčiųjų takas eina per patį teritorijos centrą, o tai neleidžia išnaudoti likusios teritorijos automobilių parkavimui, lauko kavinių terasoms ar pan. gyventojams bei verslui aktualiems klausimams.

*Projekto tikslas* – prisidėti prie palankių sąlygų verslo aplinkos plėtrai ir kūrimui, Klaipėdos miesto bendruomenės veiklos plėtrai sudarymo.

*Projekto uždavinys* – gyvenamosios ir verslo aplinkos modernizavimas pagal gyventojų poreikius.

**2. Projekto rengimo priežastys ir kuo remiantis parengtas sprendimo projektas.**

2017 m. liepos 26 d. Regioninės plėtros departamento prie Vidaus reikalų ministerijos Klaipėdos apskrities skyrius pateikė patikslintą kvietimą Nr. 2015-6 teikti projektinius pasiūlymus dėl regiono projektų įgyvendinimo. Projektinis pasiūlymas pateiktas 2018 m. sausio 10 d., patikslintas 2018 m. vasario 15 d., 2018 m. kovo 27 d., 2018 m. balandžio 13 d. ir 2018 m. rugpjūčio 17 d. Norint pateikti Projekto paraišką reikalingas tarybos pritarimas dėl Projekto įgyvendinimo.

Projektas kaip priemonė yra įtrauktas į Klaipėdos miesto savivaldybės 2018-2020 metų strateginį veiklos planą.

**3. Kokių rezultatų laukiama.**

Įgyvendinant Projektą pėsčiųjų takas palei Taikos pr. nuo Sausio 15-osios iki Kauno g. taps gyventojams bei smulkiajam ir vidutiniam verslui pritaikyta viešaja erdve. Planuojama rekonstruoti pėsčiųjų ir dviračių takus, įrengti šviesoforą, automobilių stovėjimo aikšteles, privažiavimus, greičio mažinimo kalnelius bei mažosios architektūros elementus (suoliukus, šiukšliadėžes, dviračių stovus). Įrengti ir sutvarkyti želdinius, nutiesti inžinerinius tinklus (elektros linijas, įrengiant apšvietimo stulpus, paviršinių nuotekų tinklus).

Įgyvendinus projektą, bus perplanuota teritorija, pagerintos pirmuosiuose pastatų aukštuose įsikūrusių verslo subjektų veiklos sąlygos. Bus padidintas jų matomumas, sudarytos galimybės plėtrai (pvz. lauko kavinėms), iš esmės atnaujintoje teritorijoje išaugs žmonių (t. y. potencialių klientų) srautas. Pagerės pėsčiųjų ir dviratininkų susisiekimas su Klaipėdos miesto centrine dalimi, padidės parkavimo vietų skaičių. Modernizuotoje ir pagal gyventojų bei lankytojų poreikius pritaikytoje teritorijoje bus sudarytos geresnės susisiekimo galimybės, tikėtini didesni srautai komercijos objektuose bei išaugusi gyvenimo kokybė šioje Klaipėdos miesto dalyje.

**4. Sprendimo projekto rengimo metu gauti specialistų vertinimai.**

Sprendimo projektas derintas su Dokumentų valdymo specialistu, Investicijų ir ekonomikos, Finansų ir turto, Urbanistinės plėtros bei Miesto ūkio departamentų direktoriais, Teisės skyriaus specialistu, Klaipėdos miesto savivaldybės mero pavaduotoju.

**5. Išlaidų sąmatos, skaičiavimai, reikalingi pagrindimai ir paaiškinimai.**

Bendra preliminari Projekto vertė – 2 984 569,61 Eur, iš jų: planuojama ES lėšų suma – 1 235 934,88 Eur, valstybės biudžeto lėšos – 109 053,08 Eur, Klaipėdos miesto savivaldybės biudžeto lėšos – 1 639 581,65 Eur.

**6. Lėšų poreikis sprendimo įgyvendinimui.**

Sprendimo įgyvendinimui Klaipėdos miesto savivaldybei reikės prisidėti ne mažiau kaip 109 053,08 Eur (7,5 proc. bendrasis finansavimas) tinkamų Projekto išlaidų ir ne mažiau kaip 1 530 528,57 Eur tinkamų išlaidų, kurių nepadengia Projektui skiriamas finansavimas.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma.

Teigiamos pasekmės – sutvarkyta apie 35 290 kv. m. atviros miesto erdvės.

Projektų skyriaus vedėja Elona Jurkevičienė